SA Hunters - SA Jagters - Vuurwapens toegerus met trompremme ("muzzle brakes")
Redes vir die besluit: Uit die navorsing is dit duidelik dat 'n tromprem op 'n geweer op skietbane waar skuts naby mekaar skiet ernstige probleme, beserings en blywende gehoorverlies kan veroorsaak. Naburige skuts in die omgewing van die skut waarvan die geweer met 'n "muzzle break" toegerus is word blootgestel aan onaanvaarbare vlakke van klank, "muzzle blast" en selfs voorwerpe soos bv. sandkorrels, skrapnel, onverbrande kruit ens. wat beserings kan veroorsaak, word "teruggeblaas" na die skuts. Die aanhoorbare klank van die meeste trompremme is meer as tweemaal harder in vergelyking met dieselfde vuurwapen sonder 'n tromprem. Die implikasies is dat standaard gehoorbeskerming meestal nie voldoende is om skuts se ore te beskerm nie.
Jagters het 'n verantwoordelikheid en word versoek om bedagsaam en uiters versigtig te wees wanneer hulle jag met 'n vuurwapen toegerus met 'n tromprem en om te verseker dat gidse, jagmaats en ander omstanders nie onnodig blootgestel word aan die skadelike gevolge van 'n tromprem op 'n vuurwapen nie. 'n Nalatige skoot naby 'n persoon wat dit nie verwag nie en nie behoorlike oorbeskerming in plek het nie, kan onherstelbare skade aan onder andere die persoon se gehoor veroorsaak.
Lees Ron Thomson se boek "Mahohboh" waar hy 'n ware jagstorie vertel oor die dramatiese effek van 'n skoot uit 'n jaggeweer toegerus met 'n tromprem op 'n jagmaat tydens 'n noue ontkoming met gevaarlike wild....'n Uittreksel van die storie os onder aan die artikel beskikbaar.